राडावास में विकास कार्य करवाने की मांग लेकर ग्रामीणों के प्रतिनिधिमंडल ने डिप्टी स्पीकर को ज्ञापन सौंपा। एडवोकेट सुरेंद्र सिंह व किसान नेता कैलाश डोडवाडिया के नेतृत्व में ग्रामीणों व युवक मंडल ने चौमू अजीतगढ़ स्टेट हाइवे के स्वीकृत राशि से शीघ्र डामरीकरण कार्य शुरु करवाने, ग्राम राडावास से हनुतिया की ओर डामर सड़क के दोनों ओर विद्यालय आने जाने वाले विद्यार्थियों के लिए पक्की साइड बनवाने की मांग की। राउमा विद्यालय में क्षतिग्रस्त कक्षा कक्षों के स्थान पर नया भवन बनवाने, राजकीय प्राथमिक स्वास्थ्य केंद्र में चिकित्सक व स्टाफ आवास के लिए बजट स्वीकृत करवाने, राडावास से बिशनगढ़ मार्ग पर घाटी में क्षतिग्रस्त सड़क का चौडाईकरण व डामरीकरण करवाने, मानपुरी से परमानंदजी धाम तक दोहरी सड़क बनवाने, ग्राम में ढाणियों में पेयजल के लिए सिंगल फेज बोरिंग लगवाने की मांग सहित कई समस्याओं के निराकरण करने की मांग की। डिप्टी स्पीकर राव राजेंद्र सिंह ने शीघ्र कार्रवाई करवाकर समाधान करने का आश्वासन दिया।